Skors hom ook, sê Blatter oor opvolger | Netwerk24
01 Augustus 2020 06:36
Sepp Blatter, voormalige president van die Internasionale Sokkerfederasie (Fifa), sê sy opvolger, Gianni Infantino, moet deur dié beheerliggaam geskors word nadat 'n strafsaak teen Infantino in Switserland geopen is.
Gianni Infantino, president van die internasionale sokkerbeheerliggaam, Fifa. Foto: AP
Switserse owerhede het Donderdag gesê 'n spesiale aanklaer sal ondersoek instel na 'n geheime vergadering tussen die Fifa-baas en Michael Lauber, Switserland se prokureur-generaal.
Dié vergadering word as verdag beskou aangesien dit plaasgevind het ten tyde van 'n ondersoek (deur Lauber se kantoor) na korrupsie by Fifa, wat in Switserland gesetel is.
Lauber word daarvan beskuldig dat hy dié vergadering probeer toesmeer het. Hoewel Lauber én Infantino ontken dat hulle enige wet oortree het, het Lauber wel aangebied om te bedank uit sy pos.
Blatter glo egter daar moet dadelik teen Infantino opgetree word.
"Vir my is die situasie baie duidelik: Fifa se etiekkomitee moet 'n saak teen mnr. Infantino aanhangig maak en hom skors."
Blatter dien self tans 'n lang skorsing uit nadat hy in 2015 by klagte van korrupsie en geldwassery tydens sy termyn as Fifa-grootbaas betrek is. Dié klagte word steeds ondersoek en Blatter is nou nog nie strafregtelik aangekla nie.
Infantino het in 'n verklaring deur Fifa gesê dat hy nog deurgaans poog om die owerhede by te staan in hul ondersoek na korrupsie by dié beheerliggaam en dat Fifa-beamptes in ander wêrelddele ook al met staatsaanklaers vergader het. – Reuters, BBC Sport